  Виталий Пронин   Кырын сиён уката ческытЧескыт вукылонКинофильмъёсысь кадръёс кадь син азям уло сием потон вакытъёс. Война бере 10-20 аръёс ортчыса но, весь шӧдоно вал секыт улонэз.Валя эшелэн нэнэез гуртысьтымы лавкаын ужа вал, ми ӵемысь отчы тубаллямы. Вали, нэнэез доры прилавок сьӧры пырыса, мар ке ческыт сиёнэз басьтэ но сие. Тужгес но мон гочалляй халвалы. Ой, кыӵе, дыльдые шыр вияса, учкисько вал со шоры! Малы меда мынам нэнэе лавкаын уг ужа, малпалляй. Огпол нэнэелы верай, халва сиеме потэ шуыса. Нэнэ шорам жаляса учкиз но шуиз:- Тонэн кӧто дыръям базаре ветлыкум, туж сиеме потыса, учки вал халва шоры. Дядяйдэ басьтыны кури, нош со, оломар но кулэтэмзэ басьтод ай шуыса, уксё ӧз сёты. Соин тынад сыӵе сое сиемед потэ, дыр. Ме тыныд уксё, яслие тубыкуд, пыр лавкае но басьты. Пичиослы эн возьматъя, кӧттырмонад си.Мон лобыса кадь туби лавкае, басьтӥ халва. Лавка вадьсысь кенер пасетӥ бакча бере потӥ но бумагаен бинялтэм халваме ну, ческыт потыса, сиисько! Яслие вуэмме но ӧй шӧды. Нош сиёнэ ӧз быры. Мар кароно? Кисыям донги но пыри яслие. Мани сузэре но ветлыны быгатӥсьтэм пичи Гришамы монэ возьмало вылэм ини. Мон Гришиез тыбыр вылам ныпъяй, Маниез, китӥз кутыса, валтӥсько.Кызьы кылем халваме сиём? Лушкемен кисыям пырисько но ымам бадӟым юдэссэ ик понӥсько. Мани мар ке юа, нош мынам ымме выртэме уг луы. Бакча бертӥ ӝыны сюресмес ортчим, нош халвае весь уг быры. Юэме но, ӧскеме но потэ. Чик ӧй сиысал ни, нош кытчы кароно? Нэнэ пичиослы возьматыны ӧз лэзьы. Кутӥ но халваен бинетме нюке, турын-куар пӧлы, сэрпалтӥ.Со дырысен халва шоры учкеме но ӧз потылы. Сокем трос сииськем. Нэнэелэн визьмызлы али но паймисько. Амал но ведь шедьтыны кулэ пичи муртэз буйгатон понна.Греча ӝукДядяймы лесник вал. Нюлэскысь лӥялъёсты выжыенызы порылыны городысь гуртамы бадӟым трактор лэзьяллязы. Ӝужыт, таза мугоро, сьӧд йырсиё ӟуч воргорон бульдозерзэ коркамы вадьсы дугдытъяз, ачиз ми дорын кӧлалляз. Гур сьӧрысь мисьтӥськон дурын, кускозяз ик кылиськыса, ӵӧж сямен пыласькылӥз. Аслаз ӵушконэныз ик кќсатћське но котомкаысьтыз сиёнзэ поттаны кутске. Ми, пичиос, гур вылысен чакласькомы ини: мар меда сиёз? Пияла банкаез усьтэ но, корка ческыт зын вӧлске.Парсь сӥлен но сьӧдчабей ӝукен тушёнказэ ох, ческытэн сие! Дыльдымы шыр вия. Та ӟуч агай пичи ке но веръяны мед сётысал, малпаськомы. Солэн котомкаяз банкаосыз тачак кадь. Валаз-а, мар-а мылкыдмес - одӥг банказэ милемлы салам шуыса сётӥз. Ужаны кошкемез бере дядяймы со банкаез усьтӥз но, нянь шормаса, ваньмес ӝӧк сьӧры пуксьыны чортӥз. Вить кузя пиналъёс, нэнэ, дядяй со банкаысь тушёнкаез, пичиен омыръяса, сиимы. Ну, ческыт! Кӧтмы ӧз ке но тыры, сюлэммы буйгаз. Мон ас поннам малпай: будӥ ке, уксёе луиз ке, весь гречкаен тушёнка гинэ сиыса, уло.Улон тупатскемъя дядяй со тушёнкаез городысь ӵемысь басьялляз. Али со сиён нокыӵе но уг поты ни.СакырКӧня асме тодӥсько, весь нуны ути кадь потӥсько. Апае но агае школае кошко, нэнэен дядяй ужаны, нош монэ косо пичи сузэрме учкыны.Мон сое киям нуллыны уг вормиськы вал, весь койка вылын вози. Мед изёз, медаз бӧрды шуыса, чик дугдылытэк, сое ветталляй. Лэчыратӥсько, лэчыратӥсько но акыльтӥсько. Нош Мани весь уг изьы, эше доры пегӟеме уг луы.Мӧзмыт медаз луы шуыса, кышнопалась борддоре ошем шкафысь тӧдьы басма пуйыысь одӥг пилет сакыр басьтӥсько но, ымам поныса, нош ик лэчыратӥсько. Сакыре туж шаплы сылме, нош ик пуйые пырисько. Озьы туж трос пол ымме ческытатӥсько. Ачим шӧмисько (кышкасько): дядяй бертӥз ке, уз-а шӧды, сакыр ӧжытгес кылем шуыса. Но сиытэк уг чидаськы.Ӧз синйылтылэ яке «ойдо мед сиёз» шуылӥзы меда, но кӧня ке улыса, пиньёсы висемен, чир черекъяса бӧрдылӥ. Кӧня уйзэ меда каръян нэнӥе монэн йырин изьытэк потӥз?Тӧдьы ӝукВитетӥ классысен Атабае дышетскыны мынӥм. Сӥзьылзэ но тулыссэ пыдын шонерак 7 иськемез ортчоно. 6 урок бере, 2-3 кузя люкаськыса, потӥськом вал бертыны. Сюрес выламы куинь меӵ гурезьёс сюро: Атабайгурезь, Калленгора (туж ӝужыт вал, тубыса-тубыса пумыз но, йылыз но уг адӟиськы), куинетӥез - Сяртчыянгурезь (таиз но туж меӵ).Нырысетӥяз капчиенгес тубиськом, нош Калленгорае вуыса, воксё жуммоно ини. Сием потэ, ӟигар ӧвӧл. Ӝыныозяз вуиськом но, сӥзьыл горд палэзен гусъяськиськом, нош тулыс - кызаузыен. Кыз ваез чигтӥськом но азьлань вамыштӥськом.Толалтэ меӵак сюрес бырылӥз - интернатын улӥмы. Дежурнойёс ӝытазе, нуназелы шыд пӧзьтыны шуыса, быдэс ведра картошка паласа, юдыса кельто. Со картошка, быдэс уйзэ но ӝыны нуналзэ вуын кылльыса, сьӧдэктэ. Ми школаысь бертытозямы, пӧзьтэм шыд сӥя, напче, кисаль но кисаль луэ. Дурыен ӝутыны но уг луы ни. Ми, уралтэмъёс, со кисалез кӧня ке сииськом ик вал. Мар карод, мукет номыр ӧвӧл. Собере сое кезьыт чаен гылтӥськом.Я, ӵукнаосы коть пӧсь сиён шедьылӥз. Ӝук пӧзьтылӥзы. Одӥг пол тэркыосамы тӧдьы-тӧдьы ӝук понӥзы. Ну, ческыт потӥз ук! Ваньмы йылтыны куриськомы. Нош пӧрась серекъя:- Кельшиз-а, ма, таиз ӝук? Рислэсь со. Кеньырез Китайысь вайизы. Отын тае гинэ сиыса уло.ВафлиИнтернатын арня улон понна анай-атайёсмы нянь басьяны 1 манет уксё сёто вал. Ми со уксёмес ӝикыталлямы, мар ке но ческыт сиён басьяны кельтылӥмы.Кисальӟем шыдмес сиеммы бере, котькуд нунал сямен тубиськом вал Атабай магазинэ. Урам туж кузь, магазин кыдёкын. Озьы ке но котькыӵе куазен мынћськом. Тӧдьы нянь басьтӥськом но, бертыкумы пичиен-пичиен чепылляса, ӝыны колдымес гинэ интернатэ вуттӥськом на. Арняяз одӥг пол мар ке но ческытсэ басьтӥськом. Ӵемысь - 20 копейка тыр 100 грамм вафли. Кыӵе ческыт потэ вал та пинь улын куажыртӥсь шоколадэн пыжиськем!Пӧламы Нюра нимо нылаш улӥз. Со 8-тӥ классын, нош ми, шекеляос, 5-тӥ классын дышетскимы. Двоюродной вынмы - 7-тӥ классын. Туж шаплы маке, нылъёслы маза ӧз сётылы вал: я уйылэ, я йырсизэс кыска…Нюра вынмылы синмаськемын вал. Кызьы но бордаз кыскыны ӧз выры Юрамес! Амал шедьтӥз ведь. Анаез Нюралы 3 манет сётъя вал, асьсэос куанер ке но улӥзы. Со уксёеныз нылаш, 200-300 грамм вафли басьтыса, Юрамес куноятылӥз. Пияш мыньдэмын - ческыт сиён ачиз ымаз пыре. Кӧня ке Нюраен шудэ но нош мукет нылъёс сьӧры бызьылыны ӧдъя. Вафли но ӧз юртты пияшез ас палаз берыктыны.Римма Рылова,Можга ёрос, Александрово гуртТуспуктэмез: udmfoto.ru Теги: Можга тодэваён  